**Forskrift for tildeling av langtidsopphold i sykehjem i Flakstad kommune**

*Hjemmel: Vedtatt i Flakstad kommunestyre 13.06.2017 med hjemmel i lov 24. juni 2011 nr. 30 om kommunale helse- og omsorgstjenester m.m. (helse- og omsorgstjenesteloven) § 3-2 a, andre ledd, jf. Lov 2. juli 1999 nr. 63 om pasient- og brukerrettigheter (pasient- og brukerrettighetsloven) § 2-1 e.*

***§ 1. Formål***

Forskriftens formål er å sikre at pasienten eller brukeren får nødvendige og forsvarlige helse- og omsorgstjenester, jf. Helse- og omsorgstjenesteloven § 3-2 a, i samsvar med rettighetsbestemmelsene i pasient- og brukerrettighetsloven § 2-1 e.

Forskriften skal bidra til å klargjøre kriterier for tildeling av langtidsopphold i sykehjem, samt beskrive hvordan pasienten og brukeren kan ivaretas i ventetiden.

***§ 2. Virkeområde***

Forskriften gjelder alle som bor eller oppholder seg i Flakstad kommune, og som har behov for langtidsopphold i sykehjem der dette er det eneste tilbudet som kan gi nødvendige og forsvarlige helse- og omsorgstjenester.

Langtidsopphold i sykehjem gis ved Solhøgda Bo- og behandlingssenter.

***§ 3. Grunnlag for vurdering og tildeling***

Tiltaksrådet i Flakstad kommune vurderer hver som søker og har behov for kommunale tjenester individuell. Omsorgstrappa i kommunen har tjenester på ulike nivå der økende hjelpebehov møtes med økende og mer omfattende tjenestetilbud. Tjenester på lavere nivå skal som hovedregel være forsøkt før tildeling av langtidsplass i sykehjem.

Vurdering av behovet for helsehjelp skjer via kartleggingsverktøyet IPLOS. Dette er et lovpålagt helseregister med data som beskriver bistandbehov og ressurser til de som søker eller mottar kommunale helse- og omsorgstjenester. Ved vurdering tas det hensyn til søkers:

* Evne til egenomsorg
* Mental tilstand
* Nettverk og dets omsorgsevne
* Boforhold
* Endring i helsetilstand
* Kognetiv svikt

Nivået på bistandsbehovet deles i tre grupper: noe/avgrenset behov har skår 1,5, middels til stort behov har skår 3 og omfattende behov har skår 4,5.

***§ 4. Kriterier for tildeling av langtidsopphold i sykehjem***

Hovedkriteriet er at langtidsopphold på Solhøgda tildeles personer med behov for oppfølging av medisinsk behandling, pleie og tilsyn som ikke krever sykehusinnleggelse, men der hjelpebehovet er uforutsigbart og ikke kan tidfestes.

Andre kriterier som skal vektlegges ved vurdering for tildeling er:

* Personer som har behov for langvarige helse- og omsorgstjenester gjennom hele døgnet, der andre aktuelle tjenester har vært forsøkt uten å dekke nødvendig og forsvarlig behov for helse- og omsorgstjeneste.
* Personer med hjelpebehov der nødvendig kompetanse og utstyr for å sikre helseoppfølging og behandlinger kun kan gis i sykehjem.
* Personer i livets sluttfase med behov for tilsyn og omsorg gjennom hele døgnet, der det ikke er ønskelig eller gjennomførbart å være hjemme.
* Personer med langtkommen demenslidelse som har behov for kontinuerlig oppfølgning, skjerming og omsorg gjennom hele døgnet.
* Personer med minimum IPLOS skår på 4,5.

***§ 5. Søknad og vedtak***

Tildeling av langtidsopphold skjer på bakgrunn av helseopplysninger, søknad og vurdering av individuelle behov. På bakgrunn av dette fattes det enkeltvedtak.

Søknadsskjema finnes på Flakstad kommunes hjemmeside og ved kundetorget på Ramberg. Søknad sendes til Koordinerende enhet. Tiltaksrådet behandler og vurderer søknad og søkerens behov for tjenester.

***§ 6. Venteliste***

Dersom søker fyller kriteriene for langtidsopphold, men kan få forsvarlige helse- og omsorgstjenester i hjemmet i påvente av langtidsopphold, skal kommunen sette søker på venteliste dersom det ikke er ledig plass. Ved ledig plass skal alle på ventelisten vurderes av Tiltaksrådet. Ved ledige plasser skal den med størst hjelpebehov ut fra kriteriene i § 4 prioriteres.

Koordinerende enhet har ansvar for å holde oversikt over personer som venter, og å vurdere situasjonen jevnlig.

Kommunen skal hvert år vurdere om antall sykehjemsplasser på Solhøgda dekker behovet.

***§ 7. Tiltak i påvente av langtidsopphold i sykehjem***

Personer med vedtak og som venter på langtidsopphold på Solhøgda skal få andre nødvendige tjenester for å sikre nødvendig og forsvarlig helsehjelp i ventetiden. Dette kan for eksempel være økt hjemmesykepleie, hjemmehjelp, støttekontakt og korttidsopphold.

***§ 8. Egenandel***

Kommunens beregning av egenandel følger av forskrift om egenandel for kommunale helse og omsorgstjenester.

***§ 9. Klageadgang***

Vedtak kan påklages til Fylkesmannen, jf. pasient- og brukerrettighetsloven § 7-2. En klage skal være skriftlig, jf. pasient- og brukerrettighetsloven § 7-3. En eventuell klage fremsettes for Tiltaksrådet i Flakstad kommune v/ koordinerende enhet, som tar saken til vurdering i første instans. Dersom det ikke gis medhold fra kommunens side, skal klagen sendes til Fylkesmannen for endelig vurdering og avgjørelse.

Klagefristen er 4 uker og skal fremgå av vedtaket jf. pasient- og brukerrettighetsloven § 7-5.

For nærmere opplysninger eller behov for hjelp til å fremsette en eventuell klage, vil koordinator/ tiltaksrådet være behjelpelig.

***§ 10. Ikrafttreden***

01.07.2017